**Mottakskrav til jord- og gravemasser og rivingsmasser,**

**Velde Pukk**

**FORMÅL**

Velde Pukk har gjennom sine tillatelser normalt kun lov å ta imot rene jord- og gravemasser og rent rivingsavfall (i forurensningsmessig forstand). Nedenfor er det beskrevet hvilke krav som er satt til dokumentasjon av massene som leveres til Velde Pukk for å sikre dette.

**DOKUMENTASJONSKRAV se også** <http://www.klif.no/publikasjoner/2553/ta2553.pdf>

**Definisjoner**

***Jord- og gravemasser:***

Rene masser defineres iht. til forurensningsforskriften, kap. 2 som:

* Masser (jord, grus, sand etc.) med konsentrasjoner lavere enn normverdier for mest følsomt arealbruk. Normverdier (se også Vedlegg 1).

***Betong og tegl:***

Betong og tegl, uten forurensninger, regnes som rene masser. Det gjøres oppmerksam på at betong med maling, puss eller fugemasser, glasert tegl og tegl fra piper kan innholde forurensninger. Massene må ha forurensninger under normverdiene (se definisjon av jord- og gravemasser ovenfor) for å defineres som rene. I tillegg må massene være fri fra innblanding av annet avfall (gips, plast, jord etc.)

***Asfalt:***

Tjæreasfalt defineres som farlig avfall og kan ikke tas imot på Velde sitt anlegg (jfr. avfallsforskriften, kap 11, vedlegg 1). Velde tar heller ikke imot oljegrus og lignende produkter.

**Kontroll før levering**

***Dokumentasjon:***

Før vi kan motta masser, skal det fremlegges dokumentasjon på at massene er rene. Krav til dokumentasjon er beskrevet nedenfor. I tillegg skal alle masser ha referanse til hvor de har opprinnelse, og hvilken type masser det er. Egenerklæringsskjema (TQM id 10711) må leveres sammen med dokumentasjonen.

**Jord, sand, leire, gravemasser:** Dokumentasjonen av jordmasser kan være på følgende former:

1. Tiltaksplan for forurensede masser.
2. Hvis tiltaksplan ikke finnes må det gjennomføres en vurdering av om det er grunn til å tro at massene er forurenset. Kommer massene fra bykjerne, industritomt, bensinstasjon etc.?
   1. Hvis det er grunn til å tro at massene kan være forurenset må det tas representative prøver. Analyserapporter må fremlegges før mottak aksepteres. Aktuell analyse kan være en enklere screeningpakke med tungmetaller, olje, PAH, PCB og BTEX, men dette må tilpasses potensielle forurensninger på stedet hvor massene er gravd opp.
   2. Hvis det ***ikke*** er grunn til å tro at massene er forurenset må dette dokumenteres med en kortere skriftlig vurdering.

**Betong:** Eksempelvis betong med maling, puss eller fugemasse må testes for PCB (før 1980) og tungmetaller (før 1970). Dersom det foreligger en miljøsaneringsbeskrivelse som tilsier at massene er rene er dette tilstrekkelig dokumentasjon.

**Tegl:** Eksempelvis glasert tegl før 1970 må prøvetas for tungmetaller. Tegl fra pipe må prøvetas for PAH.

**Asfalt:** Velde stiller i utgangspunktet ikke krav til prøvetaking av asfalt, men egenerklæringsskjema må fylles ut hvor man forplikter seg til at det ikke leveres tjæreasfalt, oljegrus eller lignende produkter.

**VED LEVERING PÅ MOTTAKET**

Det er kun lov å levere masser når anlegget er bemannet. Det kan mot en ekstra kostnad avtales levering utenom normale åpningstider.

Dersom Velde skal stå for henting av massene på byggeplassen må massene være klargjort for lasting. Ventetid vil medføre merkostnader for kunden.

Alle masser som tas imot skal registreres over vekt ved innkjøring. Velde forbeholder seg retten til å automatfotografere lass/biler ved ankomst. Dokumentasjon av at massene er rene arkiveres sammen med vektkvitteringene på anlegget. Ved manglende dokumentasjon må lasset avvises eller settes i karantene frem til at tilstrekkelig dokumentasjon er fremlagt.

Alle regler for HMS skal overholdes. Sikkerhet ved tippsted er i denne sammenhengen spesielt viktig.

Dersom det ved levering oppstår mistanke om forurensning er det viktig at lasset tippes på egen plass, slik at de kan kontrolleres og eventuelt bearbeides videre uten å komme i kontakt med de rene massene. Leverandør skal også varsle anlegget.

Det blir i tillegg foretatt en visuell kontroll av massene med jevne mellomrom for å sjekke at det kun er levert rene masser. Ved mistanke om forurensninger tas det ut stikkprøver av leverte masser.

Dersom feil eller mangler oppdages kontaktes kunden. Kunden skal da fjerne feilleverte masser selv. Dersom kunden ikke fjerner massene umiddelbart, vil Velde Pukk selv forestå fjerning og levering til egnet mottak. Arbeid og øvrige kostnader faktureres da kunden. Analysekostnader viderefaktureres også kunden.

**KONTAKTOPPLYSNINGER**

Velde bistår gjerne dersom du trenger hjelp med disse vurderingene.

Ved spørsmål vedrørende innhold av forurensinger i massene, ta kontakt med Produkt- og laboratorieleder Hernan Mujica, [hernan@veldeas.no](mailto:hernan@veldeas.no) mobil 40109229.